**Paskaidrojuma raksts**

**Rīgas domes 2024. gada 21. februāra saistošajiem noteikumiem Nr. RD-24-258-sn**

**“Par Rīgas valstspilsētas pašvaldības līdzdalības budžeta nolikumu”**

|  |
| --- |
| **1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi**  Saistošo noteikumu “Par Rīgas valstspilsētas pašvaldības līdzdalības budžeta nolikumu” izdošanas mērķis ir noteikt kārtību, kādā Rīgas valstspilsētas pašvaldība (turpmāk – pašvaldība) īsteno līdzdalības budžeta projektu konkursu.  Konkursa mērķis ir:  - veicināt apkaimju attīstību Rīgā, to teritorijas kā pilsētas daļas īpašo identitāti, atpazīstamību un sekmēt to revitalizāciju;  - pastāvīgi un mērķtiecīgi veicināt Rīgas apkaimju iedzīvotāju iesaisti un līdzdalību apkaimju attīstībā;  - radīt publiski pieejamus uzlabojumus apkaimēs, veicinot iedzīvotāju sadarbību un radošumu;  - pašvaldībai iegūt vērtīgu atgriezenisko saiti par nepieciešamajiem pilsētvides uzlabojumiem, kas ir svarīgi Rīgas iedzīvotājiem.  Saistošie noteikumi ir nepieciešami, lai atbilstoši [Pašvaldību likuma](https://likumi.lv/ta/id/336956-pasvaldibu-likums) deleģējumam noteiktu kārtību, kā pašvaldība 2024. gadā īsteno līdzdalības budžeta projektu ideju konkursu. |
| **2. Fiskālā ietekme uz pašvaldības budžetu, iekļaujot attiecīgus aprēķinus**  [Pašvaldīb](https://m.likumi.lv/ta/id/336956-pasvaldibu-likums)u likums paredz līdzdalības budžetu, kas tiek izlietots sabiedrības ierosinātiem teritorijas attīstības projektiem, kurus īsteno pašvaldība.  2024. gadā kopējais pašvaldības finansējums līdzdalības budžetam ir 700 000 *euro* (ieskaitot pievienotās vērtības nodokli). Vienas projekta idejas īstenošanai pašvaldība piešķir ne vairāk kā 100 000 *euro* (ieskaitot pievienotās vērtības nodokli). |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)**  Saistošo noteikumu pieņemšana labvēlīgi ietekmēs apkārtējo vidi, jo tiesiskais regulējums attiecināms uz sabiedrībai pieejamu publisku ārtelpu – tiks īstenoti projekti, kas virzīti uz teritorijas sakopšanu, jaunu vides objektu izveidošanu, atpūtas vietu iekārtošanu, sporta un aktīvās atpūtas infrastruktūras izveidošanu plašu sabiedrības grupu interesēm.  Veiktās pārmaiņas pozitīvi ietekmēs cilvēku veselību un drošību, jo veiktās darbības tiks īstenotas atbilstoši būvniecību regulējošajiem normatīvajiem aktiem un tās veicinās pilsētvides labiekārtošanu atbilstoši cilvēku vajadzībām un interesēm, ņemot vērā arī drošības aspektu.  Tiks sakārtotas publiski pieejamas teritorijas, kas var atstāt pozitīvu ietekmi uz blakus esošajām uzņēmējdarbības teritorijām, veicinot pozitīvu ietekmi uz uzņēmējdarbības vidi.  Ietekmes uz konkurenci nav. |
| **4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām**  Galvenie procedūras posmi un privātpersonām un nevalstiskajām organizācijām veicamās darbības noteiktas saistošajos noteikumos.  Visas izmaksas, kas saistītas ar projekta pieteikuma sagatavošanu un iesniegšanu, sedz iesniedzējs.  Noteikumi paredz, ka konkursā iesniegtos projektus izskata konkursa vērtēšanas komisija, kuras sastāvā ir pašvaldības un nevalstisko organizāciju pārstāvji. Konsultācijas par projektu iesniegšanu sniedz Rīgas Apkaimju iedzīvotāju centrs. Projektu īstenošanu veic pašvaldība.  Administratīvo procedūru izmaksas nav paredzētas. |
| **5. Ietekme uz pašvaldības funkcijām un cilvēkresursiem**  Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| **6. Izpildes nodrošināšana**  Saistošo noteikumu izpilde tiks nodrošināta, ņemot vērā pašvaldības budžetā šim mērķim paredzētos līdzekļus.  Konkursa rīkošanu, projektu pieteikumu pieņemšanu un konsultācijas projektu iesniedzējiem nodrošinās Rīgas Apkaimju iedzīvotāju centrs. Iesniegto projektu vērtēšanu veiks konkursa vērtēšanas komisija. |
| **7. Prasību un izmaksu samērīgums pret ieguvumiem, ko sniedz mērķa sasniegšana**  Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākstāvošajiem normatīvajiem aktiem. |
| **8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija**  Ņemot vērā to, ka konkurss līdzdalības budžeta projektu īstenošanai notiek jau piecus gadus un ir ņemti vērā šo gadu laikā sabiedrības izteiktie priekšlikumi, atkārtotas konsultācijas nav veiktas, jo normatīvā akta projekts neparedz atšķirīgu kārtību, kā iepriekšējā gadā.  Atbilstoši Pašvaldību likuma 46. panta trešajai daļai saistošo noteikumu projekts un tam pievienotais paskaidrojuma raksts no 2024. gada 26. janvāra līdz 2024. gada 8. februārim (ieskaitot) tika publicēts pašvaldības oficiālajā tīmekļvietnē www.riga.lv sabiedrības viedokļa noskaidrošanai. Publikācijā norādītajā laikposmā par saistošo noteikumu projektu netika saņemts neviens komentārs, priekšlikums vai iebildums. |

Rīgas domes priekšsēdētāja vietnieks E. Ratnieks